DA Den Europæiske Unions Tidende CE 88/571

(2004/C 88 E/0582)

SKRIFTLIG FORESPØRGSEL P-1123/04

af Roy Perry (PPE-DE) til Kommissionen

(5. april 2004)

Om: Adgang til de civilretlige domstole

Det internationale fodboldforbund FIFA's gældende vedtægter (Statut for anvendelsen af vedtægterne: kongressens forretningsorden) forhindrer europæiske fodboldklubber i hele EU i at anlægge sag ved de almindelige retsinstanser. I artikel 61 i FIFA's vedtægter er det fastlagt, at:

Det er forbudt at anlægge sag ved de almindelige domstole undtagen i de i FIFA's vedtægter udtrykkeligt angivne tilfælde.

Med henblik på at sikre ovenstående, skal de nationale fodboldforbund indsætte en klausul i deres vedtægter, der forbyder deres klubber og medlemmer at anlægge sag ved de almindelige domstole og forpligter dem til at indbringe enhver uoverensstemmelse for de nationale forbund, det behørige internationale (kontinentale) fodboldforbund eller FIFA.

I henhold til vedtægterne skal klubberne, i tilfælde af at der opstår en tvist mellem dem og FIFA eller andre involverede parter, klage til den særlige domstol, Court of Arbitration for Sports (voldgiftsret for sportstvister), i Schweiz. I artikel 59 i FIFA's vedtægter er det fastlagt, at:

FIFA skal skabe mulighed for at indbringe sager for Court of Arbitration for Sport, der er en uafhængig voldgiftsret med hovedsæde i Lausanne (Schweiz), med henblik på at få løst enhver tvist mellem FIFA, de internationale fodboldforbund, medlemmer, ligaer, klubber, spillere, officials og autoriserede spilleragenter.

Vil Kommissionen klarlægge, hvorvidt artikel 59 og 61 i FIFA's vedtægter er forenelige med principperne for EU's indre marked og EU-retten (f.eks. artikel 81 i traktaten om oprettelse af Det Europæiske Fællesskab)?

Svar afgivet på Kommissionens vegne af Romano Prodi

(30. april 2004)

Kommissionen skal i første omgang understrege, at nedenstående kommentarer om artikel 59 og 61 i vedtægterne for det internationale fodboldforbund (FIFA) ligeledes gælder for vedtægterne for det europæiske fodboldforbund, da dettes forbunds vedtægter indeholder lignende bestemmelser, og da medlemskab efter artikel 5 er begrænset til nationale fodboldforbund i Europa.

Kommissionen skal hermed understrege, at en regel, ifølge hvilken der ikke gives adgang til nationale domstole, og der pålægges voldgift, som i artikel 59 og 61 i FIFA's vedtægter, kan udgøre en overtrædelse af princippet om fri adgang til arbejde. Dette princip er en grundlæggende rettighed i EF-traktaten, som gives til hver enkelt arbejdstager i EU, hvilket Domstolen har anerkendt i sin retspraksis (1). Desuden skal der være adgang til domstolsprøvelse af en afgørelse fra en national myndighed, der nægter en person fri adgang til arbejde, hvis denne grundlæggende rettighed skal sikres effektivt. Dette krav er et overordnet princip i EU-retten, som stammer fra medlemsstaternes fælles grundlovsretlige traditioner, og som er stadfæstet i artikel 6 og 13 i den europæiske menneskerettighedskonvention (se også artikel 47 i charteret om grundlæggende rettigheder).

Hvad angår en mulig overtrædelse af artikel 81 og 82, er det muligt, at en sådan regel strider imod EF-traktaten, idet den manglende adgang til domstolsprøvelse kan gøre det lettere at indgå konkurrencefordrejende aftaler eller udvise konkurrencefordrejende adfærd.

Når Kommissionen undersøger de tilfælde, som bliver forelagt, sørger den derfor for, at princippet om fri adgang til arbejde og fri konkurrence bliver overholdt. Kommissionen kan for eksempel nævne, at som følge af dens indgriben gives der nu i artikel 42 i FIFA's reglement mulighed for at fravige artikel 59 og 61 i FIFA's vedtægter vedrørende spillersalg og muligheden for at give adgang til domstolsprøvelse.

Kommissionen skal ligeledes gøre det ærede medlem opmærksom på, at afgørelser, der afsiges af den internationale sportsdomstol (CAS) i Schweiz, på visse betingelser og under visse begrænsede omstændigheder kan prøves ved nationale domstole.

(1) C-222/86, Heylens-dommen af 15. oktober 1987, Sml. 1987, s. 4097.